Festa Marija Bambina - Mellieħa - 2008 Il-Madonna ta' l-Għaddasa fiċ-Ċirkewwa Għas-skiet ta' taħt il-mewġ u taħt l-għajnejn għassiesa ta' ċorma Sultan iċ-Ċawl wieħed jilmaħ statwa sempliċi tal- Madonna li għalkemm forsi ħafna jafu biha ftit huma dawk li rawha mill-qrib. Qed nirreferi għall-istatwa tal-Madonna li tinsab taħt il-baħar fiċ-Ċirkewwa, limiti tal-Mellieħa. Aħna l-Maltin għandna d-drawwa li nżejnu rkejjen żgħar fil-btieħi u l-ġonna tagħna bi statwa tal-Madonna. Għalhekk wieħed forsi jistaqsi, 'imma x'nagħmlu biha statwa taħt l-ilma2' Jekk inħarsu ftit madwarna, wieħed malajr jinduna li dak li għal ħafna huwa reliġjon, meta tfittex fil-fond ma ssib xejn ħlief superfiċjalità u fanatiżmu. Ħafna storbju u duħħan. Neqsin ħafna mill-ispiritwalità u għalhekk forsi li statwa tal-Madonna taħt il- baħar tagħmel ħafna sens għax x'hemm isbaħ mis-skiet biex wieħed jinġabar ġabra fih innifsu u jgħarbel ħajtu u ġrajjietu. Iċ-Ċirkewwa tista' tgħid li hu magħruf ma' l-għaddasa kollha, kemm dawk Maltin kif ukoll mal- ħafna barranin li jagħżlu lil Malta bħala d-destinazzjoni tagħhom għall-btajjel propju sabiex iduqu mir-rikkezzi u x-xenarji sbieħ li jafu joffru l-gżejjer Maltin, kemm fuq l-art kif ukoll taħt il-baħar. Fuq in-naħa tal-Majjistral tal-ponta taċ-Ċirkewwa, in-naħa l-oħra ta' fejn jitrakka l-vapur t'Għawdex, wieħed isib bħal wied taħt l-ilma li jinżel sa 17-il metru, u warajh, xifer li jwassal sa fond ta' 35 metru. Dan il-ħajt hu sinjur f'ħafna aspetti, fosthom fil-ħlejjaq ikkuluriti li jgħixu hemm bħal busuf, stilel tal-baħar, brieqex, imrejjen, għarajjes, imrażpan, vopi, ċervjol u kaħli fost oħrajn. L-għamla ta' l-istess blat jifforma daħliet u għerien ċkejkna kif ukoll: soqfa imperrċin u mini fil-blat. Huwa propju f'wieħed minn FITIQ Ċommemorale fi 1 a Anniversarv 01 ike dawn l-għerien żgħar li tinsab din l-istatwa tal-Madonna, f'fond ta' 18-il metru. Magħmula fuq l-istess mudell ta' dik li hemm ġewwa Lourdes l-istatwa hija twila kważi daqs ta' bniedem. Fuq in-naħa t'isfel ta' l-istatwa hemm tabella żgħira li tgħid hekk: 'Amphibians Diving Club. Donated bv Silvercraft' kif ukoll bukkett ward aħmar tal-plastik. Fuq in-naħa ta' fuq u t'isfel tax-xellug ta' l-istatwa wieħed isib bukketti oħra mżewqin bi fjuri tal-plastik. Din l-istatwa kienet tbierket u tpoġġiet f'dan l-għar fl-1987, jiġifieri 21 sena.ilu, mill-'Amphibians Diving Club' ta' San Pawl il-Baħar. Fil-fatt is-sena l-oħra tpoġġiet tabella oħra fuq in-naħa tal-lemin ta' l-istatwa li tfakkar l-20 Anniversarju minn mindu tniżżlet din l-istess statwa. Imdendla ma' din it-tabella hemm kuruna tar-rużarju bajda. Wieħed jinnota li matul is-snin kienu ħafna dawk l-Ex-Voto jew oġġetti żgħar bħal fjuri u ritratti li tpoġġew quddiem il-Madonna bħala sinjal ta' grazzji maqlugħa jew bħala tifkira ta' xi żwieġ. Fil-bidu li tniżżlet taħt l-ilma l-istatwa tant kienet bajda li meta l-għaddasa kienu jinżlu jgħoddsu bil-lejl bilkemm ma kenux jistħajluha tixgħel bil-bjuda tagħha u ħafna kienu dawk li kienu jinħasdu għax ma kenux jafu biha. Illum din l-istatwa saret parti mill-post u l-bjuda tagħha ntilfet. ħafna huma dawk il-ħlejjaq żgħar bħal gambli u qroll li jfittxu din l-istatwa bħala d-dar tagħhom jew bħala kenn mill-predaturi. 6 ; Ħafna huma l-għaddasa li waqt din id-'dive' partikolari jgħaddu apposta minn ħdejn din il-Madonna li issa saret waħda mill-attrazzjonijiet ta' l- istess 'dive'. Jekk wieħed jgħidx talba jew le x'ħin isib ruħu quddiem din l-istatwa jibqa' misteru għax jekk isir xi talb żgur isir fis-skiet. Anke jekk wieħed ma jlissinx jew ma jaħsibx, il-fatt li qed jammira s-sbuħija u l-ħolqien ta' Alla, f'dan il-każ in-natura ta' taħt il-baħar, huwa talba minnu nnifsu, forsi mhux b'ħafna pompa u storbju imma bi spiritwalita' kbira. L-istess natura tgħinna kif għandna ngħixu f'armonija bejnietna u mal-kumplament tal-ħlejjaq li Alla pprovdielna. Meta aħna nistrieħu, il-kalma ta' ġo fina tgħinna ngħixu l-ħajja aħjar u b'aktar intensità, inkunu aktar kapaċi naffrontaw id-diffikultajiet ta' madwarna u lesti aktar biex nikkomunikaw ma' ħaddieħor.